CELEX: 52014PC0627
Language: mt
Date: 2014-10-13
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f’isem l-Unjoni Ewropea fl-Organizzazzjoni Marittima Internazzjonali matul l-94 sessjoni tal-Kumitat tas-Sikurezza Marittima dwar l-adozzjoni ta’ emendi tal-Kodiċi tal-Programm ta’ Stħarriġ Imtejjeb tal-2011

|
			
		
		
		52014PC0627
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f’isem l-Unjoni Ewropea fl-Organizzazzjoni Marittima Internazzjonali matul l-94 sessjoni tal-Kumitat tas-Sikurezza Marittima dwar l-adozzjoni ta’ emendi tal-Kodiċi tal-Programm ta’ Stħarriġ Imtejjeb tal-2011 /* COM/2014/0627 final - 2014/0291 (NLE) */
			
				
		
		
			
			   	MEMORANDUM TA’ SPJEGAZZJONI
1.           INTRODUZZJONI
1.1         Din il-proposta
tal-Kummissjoni tikkonċerna l-istabbiliment tal-pożizzjoni tal-Unjoni
fl-94 sessjoni tal-Kumitat tas-Sikurezza Marittima tal-IMO relatata mal-emendi
għall-Kodiċi ta' Programm ta' Stħarriġ Imtejjeb tal-2011
kif stipulat hawn taħt:
1.2         L-Iskema ta' Valutazzjoni
tal-Kondizzjoni (CAS) tal-Organizzazzjoni Marittima Internazzjonali
tistabbilixxi l-qafas għal spezzjoni intensifikata ta’bastimenti li
għandhom aktar minn 15-il sena. Il-Programm ta’ Spezzjonijiet Imtejjeb
matul stħarriġ ta’ Bastimenti ta' Tagħbija bl-Ingrossa u ta’
Tankers taż-Żejt jew il-Programm ta’ Stħarriġ Imtejjeb
(ESP) jispeċifika kif issir l-ispezzjoni intensifikata. Peress li l-CAS tuża
l-ESP biex tikseb l-għan tagħha, il-CAS tirreferi għall-ESP
bħala għodda biex tagħmel dan. Dawn l-emendi tal-Kodiċi ESP
għandhom l-għan li l-Kodiċi ESP tinġieb f’konformità
mal-prattiki attwali tal-Assoċjazzjoni Internazzjonali tas-Soċjetajiet
tal-Klassifikazzjoni (IACS) u jippermettu wkoll li jitħallew isiru,
taħt ċerti kundizzjonijiet, testijiet idrostatiċi tat-tankijiet
tal-merkanzija mill-ekwipaġġ tal-bastiment, taħt it-tmexxija
tal-kaptan, minflok ma jitwettqu t-tali testijiet fil-preżenza ta’ sorveljant.
1.3         Dawn il-modifiki huma
stipulati fl-Anness 22 f’MSC 93/22/Add.3. Il-Paragrafu 10.8
tar-rapport MSC 93 (MSC 93/22) jindika li dawn l-emendi se jiġu
adottati f’MSC 94.
2.           ADOZZJONI TAL-EMENDI TAL-IMO
2.1         L-adozzjoni ta’ emendi
tal-Kodiċi tal-Programm ta’ Stħarriġ Imtejjeb tal-2011
Dawn l-emendi ġew approvati waqt
it-93 sessjoni tal-laqgħa tal-Kumitat tas-Sikurezza Marittima li
saret bejn l-14 u t-23 ta’ Mejju 2014 u għandhom jitressqu
għall-adozzjoni fl-94 sessjoni ta’ dik il-laqgħa tal-Kumitat li se
ssir bejn is-17 u l-21 ta' Novembru 2014.
2.2         Aċċettazzjoni u
dħul fis-seħħ. 
Ladarba jiġu approvati u adottati minn dan
il-Kumitat, l-emendi msemmija hawn fuq se jitressqu quddiem il-partijiet
kontraenti rispettivi sabiex dawn jesprimu l-kunsens tagħhom li jintrabtu
bl-emendi msemmija.
3.           LEĠIŻLAZZJONI
RILEVANTI U KOMPETENZI TAL-UE
3.1         L-emendi tal-Kodiċi
tal-Programm ta’ Stħarriġ Imtejjeb (ESP) tal-2011
Ir-Regolament (UE) Nru 530/2012[1] dwar l-introduzzjoni
aċċellerata ta’ rekwiżiti ta’ buq doppju jew ta’ disinn
ekwivalenti għal tankers taż-żejt b’buq wieħed għandu
l-għan li jistabbilixxi skema aċċellerata
għall-applikazzjoni ta’ rekwiżiti ta’ buq doppju jew ta’ disinn
ekwivalenti ta’ MARPOL 73/78, kif definiti fl-Artikolu 3 ta’ dan
ir-Regolament, għat-tankers taż-żejt li għandhom buq
wieħed, u li jiġi pprojbit it-trasport lejn u minn portijiet
tal-Istati Membri ta’ żejt tqil f’tankers taż-żejt b’buq
wieħed.
Dan ir-Regolament jagħmel obbligatorju
l-applikazzjoni ta’ Skema ta' Valutazzjoni tal-Kondizzjoni tal-IMO (CAS)
għat-tankers taż-żejt b’buq wieħed li għandhom aktar
minn ħmistax-il sena. L-Artikolu 5 jeħtieġ li dawn it-tankers
jikkonformaw mal-CAS, li mbagħad hija ddefinita fl-Artikolu 6
bħala l-Iskema ta' Valutazzjoni tal-Kondizzjoni adottata permezz tar-Riżoluzzjoni
MEPC 94(46) tas-27 ta’ April 2001 kif emendata
bir-Riżoluzzjoni MEPC 99(48) tal-11 ta’ Ottubru 2002 u
bir-Riżoluzzjoni MEPC 112(50)
tal-4 ta’ Diċembru 2003. Il-Programm ta' Spezzjonijiet
Imtejjeb matul kontrolli ta' Bastimenti ta' Tagħbija bl-Ingrossa u ta'
Tankers taż-Żejt jew il-Programm ta' Stħarriġ Imtejjeb
(ESP) jispeċifika kif issir din il-valutazzjoni intensifikata. Peress li
l-CAS tuża l-ESP bħala għodda biex tikseb l-għan
tagħha, kwalunkwe bidla fl-ispezzjonijiet ESP se tkun applikabbli
direttament u awtomatikament permezz tar-Regolament (UE) Nru 530/2012. 
Għaldaqstant, l-emendi li jridu jiġu
adottati f'MSC 94, li jintroduċu bidliet fil-Kodiċi ESP, se
jaffettwaw il-liġi tal-UE, permezz tal-applikazzjoni tar-Regolament (UE)
Nru 530/2012.
3.2         Sommarju
Fid-dawl tal-leġiżlazzjoni rilevanti
tal-UE ta' hawn fuq, il-Kummissjoni tqis li l-adozzjoni tal-emendi msemmija
hawn fuq u li mistennija jiġu adottati fit-93 sessjoni tal-MSC jaqgħu
taħt il-kompetenza esklussiva tal-UE, li l-Unjoni kisbet permezz
tal-Artikolu 3(2) tat-TFUE, sakemm l-adozzjoni tal-istrumenti
internazzjonali kkonċernati taffettwa r-regoli komuni. 
B'konsistenza ma’ ġurisprudenza konsolidata
b’mod tajjeb, anke jekk l-Unjoni mhijiex membru tal-IMO, l-Istati Membri
mhumiex awtorizzati li jieħdu obbligi li x’aktarx se jaffettwaw regoli
tal-UE li ġew adottati għall-ksib tal-għanijiet tat-Trattati,
sakemm dawn ma jkunux awtorizzati li jagħmlu dan permezz ta’
Deċiżjoni tal-Kunsill, fuq proposta mill-Kummissjoni. 
4.           KONKLUŻJONI
Għaldaqstant, il-Kummissjoni tipproponi
Deċiżjoni tal-Kunsill dwar il-pożizzjoni li għandha
tiġi adottata f’isem l-Unjoni Ewropea fir-rigward tal-emendi msemmija
fil-paragrafi 1.2 sa 1.3 ta' hawn fuq u li għandhom jiġu adottati
fl-94 sessjoni tal-Kumitat tas-Sikurezza Marittima rispettivament.           
2014/0291 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata f’isem l-Unjoni Ewropea fl-Organizzazzjoni Marittima
Internazzjonali matul l-94 sessjoni tal-Kumitat tas-Sikurezza Marittima dwar
l-adozzjoni ta’ emendi tal-Kodiċi tal-Programm ta’ Stħarriġ
Imtejjeb tal-2011
IL-KUNSILL TA' L-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 100(2) u
l-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       L-azzjoni mill-Unjoni Ewropea
fis-settur tat-trasport marittimu għandu jkollha l-għan li ttejjeb
is-sikurezza marittima.
(2)       Waqt it-93 sessjoni
tal-laqgħa tal-Kumitat tas-Sikurezza Marittima (MSC) tal-IMO ġew
approvati emendi għall-Kodiċi tal-Programm ta’ Stħarriġ
Imtejjeb tal-2011 Dawk l-emendi huma mistennija li jiġu adottati fl-94
sessjoni tal-MSC, li ser issir f'Novembru 2014.
(3)       L-emendi
għall-Kodiċi tal-Programm ta’ Stħarriġ Imtejjeb (ESP)
tal-2011 jagħmluh konformi mal-prattiki tas-soċjetajiet
tal-klassifikazzjoni u jippermettu wkoll li jitħallew isiru, taħt
ċerti kundizzjonijiet, testijiet idrostatiċi tat-tankijiet
tal-merkanzija mill-ekwipaġġ tal-bastiment, taħt it-tmexxija
tal-kaptan, minflok ma jitwettqu t-tali testijiet fil-preżenza ta’
sorveljant. 
(4)       L-Artikoli 5 u 6
tar-Regolament (UE) Nru 530/2012 tal-Parlament Ewropew u tal-Kunsill[2] jagħmlu
obbligatorja l-applikazzjoni tal-Iskema ta' Valutazzjoni tal-Kondizzjoni
tal-IMO (CAS) għat-tankers taż-żejt b'buq wieħed li
jkollhom aktar minn 15-il sena. Il-Programm ta' Spezzjonijiet Imtejjeb matul
kontrolli ta' Bastimenti ta' Tagħbija bl-Ingrossa u ta' Tankers
taż-Żejt jew il-Programm ta' Stħarriġ Imtejjeb (ESP)
jispeċifika kif issir din il-valutazzjoni intensifikata. Peress li l-CAS
tuża l-ESP bħala għodda biex tikseb l-għan tagħha,
kwalunkwe bidla fl-ispezzjonijiet ESP se tkun applikabbli awtomatikament
permezz tar-Regolament (UE) Nru 530/2012. 
(5)       L-Unjoni la hija Membru
tal-IMO u lanqas ma hija parti kontraenti għall-konvenzjonijiet u
l-kodiċijiet ikkonċernati. Huwa għalhekk meħtieġ li
l-Kunsill jawtorizza lill-Istati Membri biex jesprimu l-pożizzjoni
tal-Unjoni u biex jesprimu l-kunsens tagħhom li jintrabtu b’dawn l-emendi.
ADOTTA DIN ID-DEĊIŻJONI: 
Artikolu 1
1.           Il-pożizzjoni tal-Unjoni
fl-94 sessjoni tal-Kumitat għas-Sikurezza Marittima tal-IMO
għandha tkun li taqbel mal-adozzjoni tal-emendi għall-Kodiċi
tal-Programm ta’ Stħarriġ Imtejjeb tal-2011 kif stipulati fl-Anness
22 tad-dokument tal-IMO MSC 93/22/Add.3.
2.           Il-pożizzjoni tal-Unjoni
kif tinsab fil-paragrafu 1 għandha tiġi espressa mill-Istati
Membri, li huma membri tal-IMO, billi jaġixxu b'mod konġunt
fl-interess tal-Unjoni.
3.           Jista' jsir qbil dwar bidliet
formali u żgħar għal din il-pożizzjoni mingħajr ma
jkun hemm bżonn li tiġi emendata dik il-pożizzjoni.
Artikolu 2
L-Istati Membri huma b’dan awtorizzati li jagħtu
l-kunsens tagħhom li jintrabtu, fl-interess tal-Unjoni, bl-emendi msemmija
fl-Artikolu 1(1).
Artikolu 3
Din id-Deċiżjoni hija indirizzata
lill-Istati Membri.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 172, 30.6.2012, p. 3
[2]               Ir-Regolament (UE) Nru 530/2012 tal-Parlament Ewropew u
tal-Kunsill dwar l-introduzzjoni aċċellerata ta’ rekwiżiti ta’
buq doppju jew ta’ disinn ekwivalenti għal tankers taż-żejt
b’buq wieħed 
(ĠU 172,
30.6.2012, p.3)